Okresná prokuratúra Žilina 
Moyzesova 20, 011 56 Žilina 1

Sp. zn. : 3 Pv 459/10/5511	Žilina, 27.1.2012
EEČ : 2-43-26-2012

U Z N E S E N I E

Trestná vec:	obvinený XXXXX 
Prečin:	úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 59/2009 Zbierky zákonov

Rozhodol: 	prokurátor Okresnej prokuratúry Žilina
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
Skutková veta:
	dňa 16.07.2009 v Žiline v predajni XXXXX na ul. XXXXX uzatvoril úverovú zmluvu č. XXXXX evidenčné číslo XXXXX so spoločnosťou XXXXX so sídlom v XXXXX IČO: XXXXX na nákup elektrotechniky - LCD Sharp v hodnote 728,- €, pri uzatváraní zmluvy zaplatil 83,72 € a zvyšok úveru sa zaviazal uhradiť v 6 mesačných splátkach po 125,58 €,
	pri uzatváraní zmluvy v úmysle dosiahnuť poskytnutie úveru nepravdivo uviedol, že je zamestnaný u zamestnávateľa XXXXX XXXXX so sídlom v XXXXX s mesačným príjmom 750,- €,
	v skutočnosti nemal v úmysle úverové splátky splácať a ani jednu nezaplatil, čím spôsobil podnikateľskému subjektu XXXXX škodu vo výške 644,28 €,

Právna veta:
pretože obvinený nebol v čase činu pre nepríčetnosť trestne zodpovedný.
Odôvodnenie:
	Vyšetrovateľ OR PZ Žilina, Odbor kriminálnej polície uznesením sp. zn. ČVS:ORP-420/OEK-ZA-2010 zo 07.05.2010  podľa § 199 ods. 1 Tr. por. začal trestné stíhanie a podľa § 206 ods. 1 Tr. por. vzniesol obvinenie XXXXX z prečinu úverového podvodu podľa § 222 ods. 1 Tr. zák. na uvedenom  skutkovom základe.

	Na návrh vyšetrovateľa sudca pre prípravného konanie  Okresného súdu v Žiline dňa 11.10.2010 pod sp. zn. 0Tp/510/2010 podľa § 148 ods. 2 Tr. por. vydal príkaz na vyšetrenie duševného stavu obv. XXXXX dvoma znalcami z odboru zdravotníctvo a farmácia, odvetvie psychiatria. 

	Dôkazná situácia vo vyšetrovacom spise nasvedčuje tomu, že skutok sa stal, je trestným činom a spáchal ho obv. XXXXX.

	Pribraní znalci z odboru zdravotníctvo a farmácia, odvetvie psychiatria vypracovali dňa 02.06.2011 znalecký posudok č. 11/2011 a č. 10/2011, v ktorom konštatovali, že
-	obv. XXXXX trpí a v čase spáchania trestného činu trpel duševnou chorobou Paranoidnou schizofréniou s postpsychotickým defektom osobnosti, 
-	v dôsledku schizofrénie  s postpsychotickými zmenami osobnosti boli rozpoznávacie a ovládacie schopnosti obvineného podstatne, forenzne významne zmenšené,
-	obvinený chápe zmysel trestného konania vplyvom schizofrénneho ochorenia skreslene,
-	znalci považujú za potrebné obvinenému nariadiť ochranné psychiatrické liečenie ambulantnou formou, nakoľko doteraz sa riadne ambulantne psychiatricky neliečil.

Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.       

	Citované procesné ustanovenie bolo potrebné aplikovať v trestnej veci obvineného XXXXX, stíhaného za prečin úverového podvodu podľa § 222 ods. 1 Tr. zákona.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Kysela
prokurátor